text: Quant il oi qu'elle l'ot otroié.
   Sous ciel n'a home qui l' peust courecier.
   «Sire», dist ele, «com ert del repairier?
   «Di me le terme, sel ferai metre em brief.
   Mout as dur cuer qui or me veus laiscier,
   Et pére et mére qui par t'ont si trés cier.
   Jou sui moult fole, si ne fas mie bien.
   Quant ne te fai et piés et mains loiier.»
   Dont ploura il des biaus oels de son cief.
   «Certes, pucele, del terme ne sai nient:
   L'en set quant va, mais l'en ne sait quant vient.
   Que que jou face, a Damediu te tien.»
   «Que Dius vous doinst a joie repairier:
   Se ne te voi, mais n'arai mon cuer lié.»
   «Bele», dist il, «pour Diu ne te targier;
   De Diu servir plus ne te voel proiier.
   Car ja peciéres n'en iert si eslongiés.
   Par sainte glise ne puisse repairier:
   C'est li services que Diu par a moult cier.»
   Dist la pucele: «Sire, vous dites bien.
   Car se Diu plaist, or le ferai moult bien.
   Se Diu tant m'aime que m'i laist aprocier.»
  